TLU SA lê terrorismeklag teen Julius Malema | Landbou
Mnr. Julius Malema, leier van die EFF. Foto: GCIS
'n Klag van terrorisme is gister teen die EFF-leier mnr. Julius Malema gelê. Mnr. Henry Geldenhuys, president van TLU SA, het die klag in Sheepmoor, Mpumalanga, gelê na aanleiding van dreigemente wat verlede week op 'n byeenkoms in die Vrystaat gemaak is.
Malema het na bewering op die byeenkoms gesê die EFF sal lede van die polisie in hul huise aanval.
Netwerk24 berig dat Solidariteit en AfriForum vandeesweek ook 'n gesamentlike strafregtelike klagte van laster, sameswering vir die aanhitsing tot geweld en aanranding teen Malema ingedien het. 'n Klag is ook teen mnr. Marshall Dlamini, die EFF se sekretaris-generaal, by die Menseregtekommissie (MRK) ingedien.
"Die dreigemente van Malema oor die polisie is vir TLU SA onaanvaarbaar en 'n bedreiging vir stabiliteit in die land. Suid-Afrika, en spesifiek die regering, staan op die oomblik voor een van die grootste toetse van geloofwaardigheid en stabiliteit met die manier waarop hy dié voorval hanteer," lui 'n verklaring wat TLU SA gister uitgereik het.
Geldenhuys sê in die verklaring dit is totaal onaanvaarbaar dat enigeen blatant en in die openbaar 'n aanslag teen die polisie en sy lede voer. Die SAPD verteenwoordig die gesag in Suid-Afrika en sodanige aanslag moet dus in die ernstigste moontlike lig gesien word. Die feit dat Malema ook 'n lid van die parlement is, behoort verswarend teen hom te tel.
"Die staat behoort alle regsmiddele tot sy beskikking te gebruik om korte mette te maak met hierdie soort gedrag en uitsprake."
Geldenhuys sê dit is onmoontlik om aan die stabiliteit in Suid-Afrika te bou wanneer sulke gedrag slegs met 'n verklaring verdoem word. "Dit is nie voldoende nie. Malema het hom nou al herhaaldelik bewys as een van die grootste destabiliseerders van wet en orde, asook verhoudinge in die land.
"Dit is vir ons as landbou-organisasie onaanvaarbaar dat stellings soos hierdie gemaak word," sê Geldenhuys. "Dit is kommerwekkend dat 'n klimaat geskep word waarin verskille met geweld besleg kan word. Malema en sy trawante se uitsprake dra gewis by tot die geweldskultuur wat Suid-Afrika teister en elke wetsgehoorsame burger se toekoms steel.
"Die regering moet in sy optrede teen Malema wys of hy regtig die land regeer en of hy maar eintlik – soos baie keer beweer word – net 'n pion in die EFF se spel is."